Mustamakkara

Mustamakkara on perinteinen, Tampereen kotiseuturuokana tunnettu verimakkara. Sitä tiedetään valmistetun jo 1500-luvulla.Tapola – Mustamakkara (Archive.org) Verimakkaroita on tunnettu ympäri Eurooppaa jo antiikin ajoista. Kuuma sian verimakkara -nimestä luovuttiin 1980-luvulla ja tilalle tuli nimi mustamakkara, jolloin makkaran suosio nousi. 

Historia
Aiemmin mustaamakkaraa valmistettiin yleensä syksyllä teurastuksen aikaan lihasta, verestä,  kamarasta sekä ryyneistä tai jauhoista. Ainekset sekoitettiin massaksi, joka työnnettiin suoliin. Makkarat tavallisesti keitettiin muuripadassa, joskus paistettiin uunissa olkien päällä. Nykyisin mustamakkara kypsennetään useimmiten paistamalla. 

Nykyisin mustamakkaraa valmistetaan yleensä sianlihasta, sianveriproteiinista ja vedestä, kamarasta, ruisrouheesta, silavasta, ruisjauhosta, suolasta, sipulijauhosta ja stabilointiaineesta.

Mustaamakkaraa syödään perinteisesti puolukkahillon kera. Mustamakkaran kanssa perinteinen juoma on kylmä maito. Kannattaa kuitenkin ottaa huomioon, että maito heikentää makkarassa olevan raudan imeytymistä.

Mustamakkaraa myydään yleisenä ulkona syötävänä välipalana erityisesti Tampereella Tammelantorilla ja Laukontorilla eli Alarannassa. Mustamakkara tuodaan torien kioskeihin kuumana suoraan tehtaan uunista. Kun on pakkasta, tamperelaiset syövät makkaransa usein Kauppahallissa. Makkaran ympärille kiedotaan voipaperia, jotta sitä voidaan pitää kädessä.

Tamperelaisesta torikioskista mustamakkara ostetaan perinteisesti ilmoittamalla, kuinka suurella summalla makkaraa halutaan. Yleinen tapa on myös tilata mustaamakkaraa termillä ”menopaluu” (esimerkiksi ”Laitakko yhren menopaluun!”). Termi menopaluu kuvastaa mustanmakkaran U:n mallista muotoa. Mustaamakkaraa voi ostaa myös painon mukaan, joskaan se ei ole kovin yleistä.

 Tehtaat 
pienoiskuva|oikea|300px|Mustaamakkaraa myyvä kioski Tampereen Tammelantorilla.
Tampereen Lielahdessa toimii mustamakkaraa valmistava lihanjalostusalan yritys Tapola OyAri Larnemaa, Pekka Ritvos ja Kaius Hedenström (kuvat): Suomalainen ruokaretki, s. 127–135. Tammi 2001, joka on tunnetuin mustaamakkaraa valmistava tehdas. Tapolan mustamakkaran ainesosissa on verestä käytetty vain veriproteiinia. Tehtaan tiloissa toimii myös Tapolan mustamakkarabaari. Tapola Oy aloitti toimintansa jo vuonna 1953. Tapolan pitkäaikaista johtajaa Kyllikki Tapolaa on kutsuttu ”mustanmakkaran äidiksi”. Tapolan käyttämä resepti on kotoisin Nokian Tottijärveltä.

Toinen mustaamakkaraa valmistava tehdas oli Savupojat Pirkkalassa. Savupojat ajautui konkurssiin vuonna 2014, ja myös mustamakkaran valmistus loppui Pirkkalassa. Teivon liha valmisti makkaraa, kunnes sekin lopetti toimintansa konkurssin vuoksi vuonna 2008. Teivon Lihan makkaroiden valmistusta on jatkanut vuodesta 2012 alkaen uusi omistaja.Teivon Liha

Mustamakkarapiirakka
Mustamakkarapiirakka on lihapiirakkamainen mustamakkaran kehitelmä, jota Tapola valmisti aluksi koemielessä vuonna 1995.Reklaamikari.fi Se valmistettiin munkkitaikinaan ja täytettiin mustamakkaraseoksella. Sitä syötiin puolukkahillon ja yleensä myös kurkkuviipaleiden kanssa. Tapola toi mustamakkarapiirakan takaisin markkinoille loppuvuodesta 2013.

Vegaaninen versio
Vegaanisen version, nimeltään “Vegemörkö”, on mustastamakkarasta luonut tamperelainen Pyry Urhonen. Siinä pinta on merilevää ja sisällä käytetty riisi on lajiketta, jonka väri on hyvin tummanpunainen. Lisäksi tässä makkarassa on mausteena mm. soijaa. Mitään pelkästään värjäämiseen käytettävää ainesosaa ei siinä ole.

Toistaiseksi tätä makkaraa ei saa kaupoista. Ainoa paikka, josta sitä saa, on Urhosen veljen Santeri Urhosen ja tämän avopuolison Riikka Niepposen pitämä kahvila-ravintola Kattopuutarha Finlaysonin Tehdaspuutarhassa.

Lähteet

Aiheesta muualla

 Suuri kansainvälinen mustamakkarasivusto (lähteenä)
 Tapola - Mustamakkara

Luokka:Tampereen kulttuuri
Luokka:Makkarat
Luokka:Veriruoat
Luokka:Suomalainen keittiö
Luokka:Seulonnan keskeiset artikkelit